Zemanová, Anna, poslankyňa NR SR (2016-09-23):
Ďakujem pekne za slovo. Pán predseda vlády, samochvála smrdí a po vašom vystúpení tu zostal riadny závan, a to nielen po vašom vystúpení dnes ráno, ale zostal tu ešte aj po včerajšej hodine otázok, kde ste boli zahrnutý otázkami vašich kolegov zo strany o skvelom summite. Nuž neviem, či ozaj tie otázky a resp. odpovede boli úplne namieste, pretože neviem, či sa bolo ozaj čím chváliť a či to stálo všetko za to, aby ste premiérom iných krajín ukázali vyľudnené mesto. Ale na rad neprišla jedna otázka z mála, ktoré boli včera položené aj opozičným poslancom, poslancami, a to konkrétne pán Milan Laurenčík sa vás pýtal, že ako je to možné, že vám nevedia doručiť poštu. Na túto otázku tak jednoduchú ste ešte doteraz nikomu nezodpovedali. Kritizujete, že opozícia si robí svoju robotu, a poukazujete na kauzy, ktoré by vo fungujúcom štáte boli riadne vyšetrené, a nielen na podnet opozičných strán alebo rôznych aktivistov, ale hneď, ako sa prejavia, boli samostatne vyšetrované orgánmi činnými trestným konaním (pozn. red.: správne „v trestnom konaní“), či prokurátor by okamžite vstúpil do takéhoto diania. Pán premiér, vaše konanie, resp. nekonanie vo veci kauzy Bašternák, do ktorej je evidentne zapojený minister vnútra Robert Kaliňák, traumatizuje Slovensko. Okrem toho sa tu v pléne ešte dokážete aj vyhrážať. Vyhrážate sa ukotvením náborových politických strán ako jedine tých, ktoré by mali mať možnosť vládnuť, ktoré by mali mať možnosť zastúpenia v parlamente. Už si takúto stranu si pamätáme, a iste aj vy, však ste boli jej členom, a bola to Komunistická strana. Pán predseda, viete, kto je najväčším zamestnávateľom na Slovensku? Strana SMER. Nemôžme sa potom čudovať výškam percent v prieskumoch, keď sa opýtajú babičky, ktorej vnuk pracuje v štátnej správe alebo pracuje s eurofondami, ktoré sú napojené so svojimi kšeftami na politické špičky, že zahlasuje za, lebo je jasné, že ak by došlo k výmene, tak jej vnuk, syn, dcéra môže prísť o prácu. Hovoríte o šírení nenávisti, ale nie my sme tí, čo ju šírime. Pán Fico, pravda sa niekedy ťažko počúva, a preto ste aj dnes ušli z tohto pléna, aby ste ju nepočuli. Aby ste, rozprávali ste tak, aby sme vám nemohli klásť otázky. Iste celkom legitímne prezentujete svoj pohľad na fungovanie vládnej koalície, ale nedá mi nezareagovať na jednu z tých vašich chvál a pýchu, a to na megainvestíciu Jaguar, ktorá má byť príkladom svetlej budúcnosti Slovenska. Pripomeniem len nie malé, ale priam obrovské priame dotácie, ale aj nepriame dotácie, ktoré úhrnom dosahujú jednu miliardu eur. Ale popritom všetkom došlo k pošliapavaniu zákonov, k prekrúteniu práv narýchlo schvaľovaných zmien legislatívy, pošliapavanie vlastníckych práv, investícia, ktorá má priame, ale aj nepriame dopady na životné prostredie a hovoríte o zamestnávaní, o zvýšení zamestnania počtu ľudí, pracovných príležitosti, ale pritom sám dobre viete, že budú to vo veľkej miere pracovníci zo zahraničia, pretože už Slovensko v automobilovom priemysle je vyčerpané so svojimi kapacitami na ľudí, ktorí majú príslušnú kvalifikáciu. Čiže pre koho robíme túto investíciu, pre koho sme si zničili krajinu v okolí Nitry? Pán premiér, vyhnali ste nás do ulíc, bolo to pošliapanie úplne demokratických princípov tejto snemovne, ale malo to aj svoju výhodu. Išli sme do regiónov medzi ľudí, ktorí mali chuť a možnosť vyjadriť svoj názor. Všeličo sme sa dopočuli, dopočuli sme sa aj o vyhrážkach, o strate zamestnania, ak budú prejavovať svoj názor. Pán premiér, kolegovia z koalície, toto tu bolo, toto tu bolo za éry komunizmu. Je vám bližšia diktatúra ako demokratický, právny štát? Zrejme áno. Pán Fico, ukradli ste občanom Slovensko. Povedzte nám, ako je to žiť v byte daňového podvodníka? Ako je to žiť v strachu, že predsa len sa toto všetko môže jedného prevaliť a sponzori strany si potom budú pýtať svoje? Pán premiér vo svojom monológu obviňuje opozíciu, že si chce budovať permanentnú imunitu. Hm, je to otázka, pán Fico, my taký dôvod nepotrebujeme. Ale pripomeniem vám, že kto chcel získať doživotnú imunitu. Nebol to váš pokus, neúspešný pokus, stať sa prezidentom? Áno, zrejme z toho, že ste boli neúspešným kandidátom, plynie vaša frustrácia. Pán Fico, na každého raz príde. A možno je to teraz tá chvíľa a tou povestnou banánovou šupkou bude byt Bonaparte. Koalícia prekrýva daňové podvody a rôzne kauzy, o ktorých tu hovorili moji predrečníci, všeličím iným, horalkami, samochválou, summitom a kadečím iným, len nie tým, k čomu by sa mali vyjadriť. Prestaňte klamať sám seba a vyvoďte zodpovednosť za tieto činy. Je aj umenie odísť z politiky. V jednom rozhovore ste povedali, že plánujete si postaviť domček. Nuž, prajem vám, aby ste si postavili svoju Elektru, a keď nie Elektru, tak aspoň malú električku a odíďte na politický dôchodok. Zosmiešňujete opozíciu, ale chcem uistiť občanov Slovenska, že opak je pravdou. Máme riešenia, máme program, ako navrátiť Slovensko ľuďom. Ďakujem. (Potlesk.)